《金缕曲 仲冬望后二日，寿龚芝翁年伯》
清代·顾贞观

霁月风光卷。恰佳辰、阳回黍谷，禁寒都遣。坐煖芙蓉三十二，那觉一条冰泫。

亲领袖、吴笺蜀茧。风雅友朋俱性命，算万间、广厦欢犹浅。

孤掌在，快重展。

先皇叹息才名显。墨淋漓、堪收阁拓，堪题禁扁。凰阙何妨容虎卧，莫问淮南鸡犬。

吐握惯、积劳难免。览揆正宜膺宅揆，往钦哉、咨汝夔龙典。

看绿綟，称身剪。

作者简介：顾贞观（1637－1714）清代文学家。原名华文，字远平、华峰，亦作华封，号梁汾，江苏无锡人。明末东林党人顾宪成四世孙。康熙五年举人，擢秘书院典籍。曾馆纳兰相国家，与相国子纳兰性德交契，康熙二十三年致仕，读书终老。贞观工诗文，词名尤著，著有《弹指词》、《积书岩集》等。顾贞观与陈维嵩、朱彝尊并称明末清初“词家三绝”，同时又与纳兰性德、曹贞吉共享“京华三绝”之誉。